Novo lice AIDS-a
U Sjedinjenim Državama s HIV-om živi oko milijun ljudi. Ovaj broj - manji nego u prošlosti - odražava uspjeh novih lijekova ali i činje
Delegati iz više od stotinu zemalja ovaj tjedan sudjeluju na međunarodnoj konferenciji posvećenoj znanstvenim dostignućima u borbi protiv AIDS-a, te spriječavanju i liječenju ove bolesti. Danas 40 milijuna ljudi diljem svijeta ima AIDS, a svaki dan još ih se 14 tisuća zarazi virusom HIV-a koji izaziva AIDS. Većina novih slučajeva zaraze bilježi su u zemljama u razvoju. U Sjedinjenim Državama, s HIV-om živi oko milijun ljudi. Ovaj broj - manji nego u prošlosti - odražava uspjeh novih lijekova, koji omogućuju zaraženima da žive duže, ali i činjenicu da se epidemija AIDS-a u zadnja dva desetljeća znatno promijenila. AIDS, koji je u početku uglavnom pogađao bijelce – homoseksualce, danas je najviše raširen među homoseksualnim i biseksualnim crncima. Crnci, koji čine 13 posto ukupnog stanovništva Sjedinjenih Država, također čine 47 posto onih koji žive s AIDS-om. Za njima slijede bijelci s 37 i Latinoamerikanci s 17 posto. Tri četvrtine zaraženih su muškarci, no AIDS je vodeći uzrok smrti među crnkinjama u dobi od 25 do 34 godine. Nedavno istraživanje ukazalo je na posebno visok stupanj zaraze među muškarcima koji imaju spolne odnose s drugim muškarcima – ali se ne deklariraju kao homoseksualci. Ron Valdiserri iz američkog Centra za kontrolu i prevenciju bolesti kaže da je isto istraživanje također ukazalo na alarmantno visok broj nedijagnosticiranih slučajeva AIDS-a: "Među muškarcima zaraženim HIV-om, koji imaju odnose s muškarcima, 67 posto crnaca, 48 posto Latinoamerikanaca i 18 posto bijelaca uopće nije svjesno da su zaraženi, što ukazuje na potrebu da se takvim ljudima omogući bolji pristup testiranju i prevenciji." U tome je posebno uspješna savezna država New Jersey, koja je uvela program brzog testiranja na HIV, u kojem klijenti dobivaju rezultate testova za samo nekoliko minuta. Cindy Paul iz ministarstva te savezne države za zdravstvo i umirovljenike kaže da intenzivna kampanja u medijima i sve veći broj lokacija za brzo testiranje daju rezultata: "Javnost je odgovorila na naše inicijative. Svi podaci pokazuju da nam je ovaj program bio vrlo važan. Danas imamo pristup mjestima kojima ranije nismo imali pristup. Na primjer, imamo punktove za brzo testiranje u odjelima za hitnu medicinu u jedanaest bolnica, što znači da testove možemo ponuditi osobama iz visokorizičnih skupina koje inače nemaju pristup zdravstvenoj skrbi." Stopa novih slučajeva zaraze HIV-om u Sjedinjenim Državama od devedesetih godina iznosi oko 40 tisuća novih slučajeva godišnje. Centar za kontrolu i prevenciju bolesti nadao se da će do ove godine taj broj biti smanjen na pola, ali to mu nije uspjelo – dijelom zato što ljudi zaraženi HIV-om – i oni kojima je zaraza dijagnosticirana, i oni kojima nije – još uvijek ponekad stupaju u rizične spolne odnose. Ronald Valdiserri kaže da neće biti lako riješiti postojeće probleme: "To se neće dogoditi preko noći. Naš budući uspjeh ovisit će o trajnoj mobilizaciji vlade i društva u borbi protiv ovih bolesti, uz podršku znanstveno dokazanih strategije prevencije, te uz predanost prevenciji HIV-a i zbrinjavanju oboljelih." Proračun Centra za kontrolu i prevenciju bolesti za borbu protiv HIV-a iznosi 663 milijuna dolara. Dvije trećine tih sredstava odlazi javnozdravstvenim službama na lokalnoj i razini pojedinih saveznih država – odnosno, tamo gdje je taj novac najpotrebniji.